હવે ભલે ને વાટ જોતો મનુડો વરસો લગી. પરમુખની ખુડસી એય ને લટકે લેમડાની ડાળે. એનો પક્સ હારી ગ્યો તાણે કેવો કાળોમેસ દેખાતો હતો ને હવે મું પરમુખ બનવાની સું ઈ જાણી ઇના પેટમાં અધમણ તેલ રેડાય છે. હમણાં હમણાં મારાથી દૂર હાલતો ફરે છે. ઈને ઈમ કે પરમુખ બન્યા પસે રતનબાઈ મારી પાસે કાંક સલ્લા લેવા આવસે. લાત મારું ઈની સલ્લાને. મને સલ્લા દેવાવારા ઘણા પડ્યા છે. બાકી મુંય કાંય જેવીતેવી નથી. શીખી લૈસ બધ્ધું. પેલ્લા તો ફોન કરતા પણ ક્યાં આવડતો’તો. પછી પેલા ફોનવારા પાસે જઈને થોડા દી’માં જ સીખી લીધું.